Segona setmana de portes obertes per als cursos del Centre Cultural Les Sitges
2025-07-24

El Centre Cultural Les Sitges, programa de cursos de l’Institut Municipal de Cultura i Joventut de Burjassot, entra en la segona setmana del mes de juny amb noves jornades de portes obertes perquè els veïns del municipi puguen gaudir i comprovar tot allò que han aprés els seus alumnes des del passat mes d’octubre i s’animen a formar part activa d’una de les classes.

En aquesta segona setmana de portes obertes, els alumnes de l’escola de teatre seran els primers protagonistes el dilluns 8 de juny a les 17.30 hores en el saló d’actes de la Casa de Cultura, passant el testimoni als d’iniciació a la guitarra clàssica que, en el mateix escenari, mostraran allò que han aprés a les 19.30 hores.

El dimarts 9 de juny el torn serà dels nivells mitjà i d’iniciació de guitarra clàssica que, a les 17.30 i a les 19 hores estaran en el saló d’actes per interpretar les peces assajades al llarg d’aquests mesos, donant l’oportunitat, a qui així ho desitge, de formar part de la classe i d’interpretar les peces que marque el professor. A les 19 hores també, en aquest cas en l’aula 7, seran els alumnes de ioga integral els qui protagonitzaran la jornada i als quals també es podrà unir tot aquell que així ho desitge.

Un dia més tard, el dimecres 10 de juny a les 17.30 hores els ritmes del funky iniciaran la vesprada de portes obertes en el saló d’actes del citat espai municipal. Aqueix mateix dia, a les 18.45 hores serà el torn del nivell mitjà-avançat de guitarra clàssica.

Per acomiadar la setmana, el dijous 11 de juny a les 9.30 hores serà el curs de restauració i conservació de mobles el qual òbriga les seues portes en l’embarronat del Pati de les Sitges, mostrant en aquesta classe oberta diferents tècniques per tractar els mobles. Ja a la vesprada ho farà el d’iniciació a la dansa clàssica, a les 17.30 hores, en aquest cas en la Casa de Cultura. El divendres 12 de juny el torn serà del curs de dibuix i pintura, a les 17.30 hores en l’aula 3 i, en l’aula 7, a les 19 hores, el de ioga.

Setmana molt intensa la dels cursos del Centre Cultural Les Sitges que, una vegada més, obriran les seues portes i animaran a tots els presents perquè formen part d’aquestes classes tan especials i, alhora, de la nova campanya de cursos.